b'\n_START_ARTICLE_\nZaviralec testosteron-5-alfa reduktaze\n_START_PARAGRAPH_\nZaviralci (inhibitorji) testosteron-5-alfa reduktaze so skupina zdravil z antiadrogenim delovanjem, ki se uporabljajo v zdravljenju benigne hiperplazije prostate in mo\xc5\xa1kem tipu ple\xc5\xa1avosti (androgena alopecija). Zavirajo encim 5-\xce\xb1 reduktazo, ki se vpleta v presnovo razli\xc4\x8dnih endogenih steroidnih hormonov, med drugim pretvorbo testosterona, poglavitnega mo\xc5\xa1kega spolnega hormona, v aktivnej\xc5\xa1o obliko dihidrotestosteron. Delovanje dihidrotestosterona je odgovorno tako za pove\xc4\x8danje prostate kot za ple\xc5\xa1avost.\n_START_SECTION_\nMehanizem delovanja\n_START_PARAGRAPH_\nU\xc4\x8dinkovina iz skupine zaviralcev 5-\xce\xb1 reduktaze blokira pretvorbo testosterona v desetkrat u\xc4\x8dinkovitej\xc5\xa1i aktivni presnovek dihidrotestosteron (DHT). Zato pride v prostati in v serumu do pomembnega zni\xc5\xbeanja DHT. Posledica tega je atrofija \xc5\xbeleznega epitelnega tkiva prostate, zlasti v prehodni coni, ki povzro\xc4\x8di skr\xc4\x8denje prostate za 20 do 30\xc2\xa0%. V parietalnih celicah prostate se sicer tako testosteron kot dihidrotestosteron ve\xc5\xbee na androgenski receptor, vendar dihidrotestosteron z receptorja disocira po\xc4\x8dasneje, poleg tega je receptor z vezanim dihidrotestosteronom v konformaciji, ki je bolj odporna proti proteolizi. Posledi\xc4\x8dno je dihidrotestosteron v najve\xc4\x8dji meri odgovoren za hormonsko nadzorovanje delovanja prostate._NEWLINE_Tudi lasni me\xc5\xa1i\xc4\x8dki vsebujejo 5-\xce\xb1 reduktazo. Pri mo\xc5\xa1kih z mo\xc5\xa1kim tipom ple\xc5\xa1avosti najdemo na ple\xc5\xa1astem delu lasi\xc5\xa1\xc4\x8da pomanj\xc5\xa1ane lasne me\xc5\xa1i\xc4\x8dke in pove\xc4\x8dane koli\xc4\x8dine dihidrotestosterona. Zaviralci 5-\xce\xb1 reduktaze zni\xc5\xbeajo koncentracije dihidrotestosterona v lasi\xc5\xa1\xc4\x8du in v serumu ter zaobrnejo potek razvoja ple\xc5\xa1avosti. Pri mo\xc5\xa1kih z genetskim pomanjkanjem 5-\xce\xb1 reduktaze ne trpijo za mo\xc5\xa1kim tipom ple\xc5\xa1avosti, kar potrjuje vlogo encima v razvoju ple\xc5\xa1avosti.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNa splo\xc5\xa1no je zna\xc4\x8dilno, da so ne\xc5\xbeeleni u\xc4\x8dinki, ki jih povzro\xc4\x8dajo zaviralci 5-\xce\xb1 reduktaze, odvisni od odmerka. Pogosti ne\xc5\xbeeleni u\xc4\x8dinki so impotenca, zmanj\xc5\xa1anje spolne sle, zmanj\xc5\xa1anje prostornine ejakulata, depresija in tesnobnost. Redko se pojavita ginekomastija (otrdelost in pove\xc4\x8danje prsi pri mo\xc5\xa1kih) in preob\xc4\x8dutljivostna reakcija (alergija)._NEWLINE_Novej\xc5\xa1a spoznanja ka\xc5\xbeejo tudi na pove\xc4\x8danje tveganja za razvoj agresivnej\xc5\xa1e oblike raka prostate.'